text: Ordfører: Majs-problem større end frygtet
  09 januar 2014 kl. 16.25
  Benny Engelbrecht er overrasket over at produktion af tyske majs i Danmark, allerede har kostet danske arbejdspladser. Det siger han til TV SYD i dag.
  Som det er blevet omtalt de seneste dage, får tyske landmænd statsstøtte, hvis de producerer majs, der ender i biogasanlæg. Det har allerede kostet sønderjyske arbejdspladser, da de tyske landmænd med statsstøtten i ryggen kan byde priserne op på landbrugsjord.
  -Problemet er større end jeg havde frygtet. Jeg er overrasket over at vi allerede har mistet arbejdspladser, siger Benny Engelbrecht, erhvervsordfører for Socialdemokratiet, til TV SYD.
  -Jeg vil tage omgående kontakt til fødevareministeren. Og så skal vi involvere Tyskland på en måde. For her taler vi jo om egentlig konkurrenceforvridning på grund af, måske, ulovlig tysk statsstøtte, siger Benny Engelbrecht.
  